АҞӘА, лаҵара 18 - Sputnik. Урыстәыла аҵыхәтәантәи уахыки-ҽнаки рыла 8926 коронавирус хҭыс ҿыц ҟалеит 81 регион рҿы ҳәа аанацҳауеит COVID-19 иаҿагыланы ақәԥаразы аоперативтә штаб.
Авирус змоу рҟынтәи 40,1% ачымазара аҟазшьа рыдубаломызт. Иҳаҩсыз 24 сааҭ рыла 91-ҩык ԥсит, ргәабзиара шьақәгылеит 2836 –ҩык.
Ицаз аамҭала 2722-ҩык рыԥсҭазаара иалҵит, 70 209 –ҩык ргәабзиара шьақәгылеит.
Адунеи аҿы апандемиа рыларҳәеижьҭеи Аԥсны иахьаҵанакуа COVID-19 рыхьхьеит 20-ҩык ҳтәылауаа.
Ауааԥсыра акоронавирустә инфекциа рацәыхьчаразы аоперативтә штаб адыррақәа рыла, ичмазаҩхаз рыхәҭак Урыстәылантәи иааз аԥсуа студентцәа роуп, даҽаӡәы - Даӷьсҭанынтәи иааз Абыжьбатәи аурыс база аррамаҵзурауаҩ иоуп, уи ашьҭахь акоронавирус рыхьит ҳәа ирылаҳәаз ҩыџьа Москвантәи иааз Бамбора инхо атәылауаа роуп, аҵыхәтәаны акоронавирус злаҽыз хҩык Аҟәа иқәынхо Шәачантәи иааз ҭаацәарак роуп.
Мшаԥымзазы Аԥсны акоронавирус рыдбалан хҩык Гагра ақалақьуаа. Ҩыџьа ргәы бзиахеит, 1925 шықәсазы ииз ахԥатәи ачымазаҩ лыԥсҭазаара далҵит.
Агәабзиарахьчара аминистрра адыррақәа рыла, лаҵара 16 рзы Гәдоуҭатәи ахәышәтәырҭа дыҭҩаан урыстәылантәи иааз акурсантцәа руаӡәык.
Акоронавирус иазку ажәабжьқәа зегьы шәрыԥхьар ҟалоит абра>>